2012.gada 30.oktobrī Noteikumi Nr. 733

Rīgā (prot. Nr. 60 20.§)

**Grozījumi Ministru kabineta 2005.gada 28.jūnija noteikumos Nr.480 "Noteikumi par kārtību, kādā pašvaldības var uzlikt pašvaldību nodevas"**

Izdoti saskaņā ar

likuma "Par nodokļiem un nodevām"

12.panta pirmo daļu

Izdarīt Ministru kabineta 2005.gada 28.jūnija noteikumos Nr.480 "No­teikumi par kārtību, kādā pašvaldības var uzlikt pašvaldību nodevas" (Latvijas Vēstnesis, 2005, 102.nr.; 2008, 104.nr.; 2009, 78.nr.) šādus grozījumus:

1. Svītrot 2.punktu.

2. Izteikt 7.punktu šādā redakcijā:

"7. Nodevas par izklaidējoša rakstura pasākumu sarīkošanu publiskās vietās pašvaldība ir tiesīga uzlikt personām, kuras rīko izklaidējoša rakstura pasākumus attiecīgās vietējās pašvaldības teritorijā esošās publiskās vietās saskaņā ar publisku izklaides un svētku pasākumu drošību reglamentējošajiem normatīvajiem aktiem."

3. Izteikt 9.punktu šādā redakcijā:

"9. Nodevas par tirdzniecību publiskās vietās pašvaldība ir tiesīga uzlikt personām, kuras tirgojas publiskās vietās saskaņā ar normatīvajiem aktiem par tirdzniecības veidiem, kas saskaņojami ar pašvaldību, un tirdzniecības organizēšanas kārtību."

4. Izteikt 12.punktu šādā redakcijā:

"12. Nodevas par reklāmas vai reklāmas objektu izvietošanu publiskās vietās vai vietās, kas vērstas pret publisku vietu, pašvaldība ir tiesīga uzlikt personām, kuras uz vietējās pašvaldības teritorijā esošām būvēm vai zemes, kā arī citās tam atvēlētās vietās izvieto reklāmu vai reklāmas objektu."

5. Izteikt 16.4.apakšpunktu šādā redakcijā:

"16.4. no nodevas par reklāmas vai reklāmas objektu izvietošanu publiskā vietā vai vietā, kas vērsta pret publisku vietu, – valsts vai pašvaldību iestādes vai privātas fiziskas vai juridiskas personas par tādas izkārtnes izvietošanu, kas izvietota tādā nekustamajā īpašumā (zemesgabalā vai būvē), kurā atrodas attiecīgā iestāde vai kurā attiecīgā fiziskā vai juridiskā persona tieši veic saimniecisku darbību, un kas var saturēt informāciju par iestādes vai personas nosaukumu, darbības veidu, darba laiku, pārdodamo produkciju vai sniegtajiem pakalpojumiem, kontaktinformāciju (arī tīmekļa vietnes adresi);".

Ministru prezidents V.Dombrovskis

Vides aizsardzības un

reģionālās attīstības ministra vietā –

ekonomikas ministrs D.Pavļuts